b'\n_START_ARTICLE_\nJeniseiskin kuvernementti\n_START_PARAGRAPH_\nJeniseiskin kuvernementti (my\xc3\xb6s l\xc3\xa4\xc3\xa4ni, ven. \xd0\x95\xd0\xbd\xd0\xb8\xd1\x81\xd0\xb5\xcc\x81\xd0\xb9\xd1\x81\xd0\xba\xd0\xb0\xd1\x8f \xd0\xb3\xd1\x83\xd0\xb1\xd0\xb5\xcc\x81\xd1\x80\xd0\xbd\xd0\xb8\xd1\x8f, Jeniseiskaja gubernija) oli hallintoalue Ven\xc3\xa4j\xc3\xa4ll\xc3\xa4 vuosina 1822\xe2\x80\x931925. Sen pinta-ala oli 1\xc2\xa0962\xc2\xa0858 neli\xc3\xb6kilometri\xc3\xa4. Asukkaita oli 570\xc2\xa0200 henke\xc3\xa4 (vuonna 1897)._NEWLINE_Siperian kuvernementtiiin kuulunut Jeniseiskin provinssi perustettiin vuonna 1724. Vuonna 1764 se liitettiin vasta perustettuun Irkutskin kuvernementtiin. My\xc3\xb6hemmin provinssi jaettiin Irkutskin, Tobolskin ja Kolyvanin kuvernementtien kesken. Vuodesta 1797 l\xc3\xa4htien alue kuului j\xc3\xa4lleen Tobolskin ja vuodesta 1804 Tomskin kuvernementtiin. Vuonna 1822 perustetun Jeniseiskin kuvernementin hallinnolliseksi keskukseksi tuli Krasnojarsk._NEWLINE_Kuvernementtiin kuului viisi piirikuntaa (vuodesta 1879 kihlakuntaa): At\xc5\xa1insk, Jeniseisk, Kansk, Krasnojarsk ja Minusinsk. Jeniseiskin piirikunta k\xc3\xa4sitti my\xc3\xb6s Turuhanskin aluepiirin. Vuoden 1897 v\xc3\xa4est\xc3\xb6nlaskennan mukaan kuvernementin asukkaista 83,0\xc2\xa0% oli ven\xc3\xa4l\xc3\xa4isi\xc3\xa4, 7,7\xc2\xa0% tataareja, 3,8\xc2\xa0% ukrainalaisia ja 1,0\xc2\xa0% puolalaisia. Pieni\xc3\xa4 alkuper\xc3\xa4iskansoja olivat evenkit, nenetsit ja selkupit._NEWLINE_Syrj\xc3\xa4iseen kuvernementtiin karkoitettiin valtiojohdon kannalta hankalia poliittisia henkil\xc3\xb6it\xc3\xa4 jo Ven\xc3\xa4j\xc3\xa4n imperiumin aikana. Esimerkiksi Neuvostoliiton ensimm\xc3\xa4iset johtohahmot - Vladimir Lenin vuosina 1897\xe2\x80\x931900 (\xc5\xa0u\xc5\xa1enskojen kyl\xc3\xa4, \xd0\xa8\xd1\x83\xcc\x81\xd1\x88\xd0\xb5\xd0\xbd\xd1\x81\xd0\xba\xd0\xbe\xd0\xb5) ja Josif Stalin vuonna 1903 (Turuhanskin kyl\xc3\xa4) - olivat karkoitettuna kuvernementin alueelle.'